**Thomas var nynazist i 15 år:**Had til det ukendte drev mig

*Efter 15 års medlemskab af nazistpartiet DNSB, hvor Thomas Vestergaard arbejdede sig op som næstformand, fik han nok. Han forlod en ideologi, som bygger på had og frygt, for i stedet at søge et nyt liv, hvor kærlighed og omsorg er de bærende søjler.*

AF: **Morten Bjerregaard**, DR.DK, 11. MAJ 2016

(<https://www.dr.dk/nyheder/indland/thomas-var-nynazist-i-15-aar-had-til-det-ukendte-drev-mig>)

På mange måder passer Thomas Vestergaards historie ind i den gængse skabelon for, hvordan man bliver afviger i samfundet: En barndom med en voldelig og alkoholisk far, en hård skolegang med mange nederlag og en konstant higen efter accept og fællesskab.

Men Thomas Vestergaards historie er alligevel anderledes end de flestes. For efter 15 års medlemskab af nazistpartiet DNSB, hvor han arbejdede sig op som næstformand, fik han nok.

Han forlod et fællesskab grundlagt på had og frygt for i stedet at søge et nyt, usikkert liv, hvor kærlighed og omsorg er de bærende søjler.

**Nazisme blev et fællesskab**

Hans opvækst var fyldt med vold, stress og frygt, og han blev jævnligt fortalt, at han ikke duede til noget. Han passede ikke ind, og frygten for voksne og alt, hvad der var anderledes, udviklede sig i teenageårene til had.

- Min frygt blev til had over for det fremmede. Homoseksuelle, udlændinge og masseindvandring forstod jeg ikke, og jeg hadede alt ved det. Min verden var kun sort/hvid - andet kunne jeg ikke overskue, fortæller Thomas Vestergaard i DR3-programmet 'Mit had til skræk og advarsel', som bliver sendt i aften på DR3.

Han savnede et fællesskab, og det fandt han i nazistpartiet DNSB, som holdt til i Greve og havde den karismatiske Jonny Hansen som formand.

Han blev taget godt imod og fik pludselig den anerkendelse, som han hele sin barndom havde higet efter.

Dagene blev brugt i nazisthuset i Greve, hvor han lavede løbesedler med nazistiske budskaber og andet praktisk arbejde. Senere blev han også redaktør på avisen Fædrelandet.

I 2009 trak Jonny Hansen sig som formand for nazistpartiet, og som næstformand var det meningen, at Thomas Vestergaard skulle overtage. Men det havde han ikke lyst til.

**Havde sex med udlænding**

Thomas Vestergaard havde efterhånden længe leget med tanken om at forlade partiet, og da han fik tildelt førtidspension på grund af PTSD (Posttraumatic Stress Disorder, red.), stod det klart, at han ikke kunne overtage formandsposten, og han forlod efterfølgende nazistpartiet.

- I starten fór jeg ud og prøvede alt det, jeg tidligere ikke måtte: Jeg fik min første kebab, jeg blev klippet af en udlænding, som også brugte barberkniv, og jeg havde sex med en udlænding. Jeg blev nysgerrig, og jeg ville vide, hvad det var jeg var gået glip af, siger han.

Men efter lidt tid gik det op for Thomas Vestergaard, at han havde mistet sin identitet. Han var ikke længere nazisten Thomas, og han havde mere end svært ved at finde sig til rette med sit nye liv.

- Det var meget grænseoverskridende for mig at miste min identitet som nazist. En overgang overvejede jeg at tage mit eget liv, siger han.

Men da det så mørkest ud, blev han indlemmet i en gruppe for børn af alkoholiske forældre, og det hjalp ham. Her var der rent faktisk andre mennesker, som havde de samme problemer og samme mærkelige tanker som ham selv.

Han fik det bedre af at tale om sin fortid, og han mødte forståelse fra sit nye fællesskab.

**Slip fortidens spøgelser fri**

I dag er det syv år siden, 39-årige Thomas Vestergaard lagde livet som nynazist på hylden. Det var langt fra nemt, men han har kæmpet sig frem til et liv, hvor frygt og had er skiftet ud med kærlighed og omsorg.

Han holder i dag foredrag om sin historie, hvor formålet er at vise, at man trods fortidens spøgelser kan skabe sig et godt liv.

- Jeg vil råde folk til at tage et skridt tilbage og kigge på sig selv. Det nytter ikke noget at bruge fortiden som undskyldning for alle dårligdomme i livet. På et tidspunkt må man vågne op tage ansvar for sit eget liv – først der kan man skabe sig en ordentlig fremtid, lyder opfordringen fra Thomas Vestergaard.